**אנטואן גְּרִיזמָּן** (בצרפתית: **Antoine Griezmann**; נולד ב-21 במרץ 1991) הוא כדורגלן צרפתי המשחק בעמדות החלוץ והקשר באתלטיקו מדריד, ובנבחרת צרפת. גריזמן הוא מלך השערים בכל הזמנים של אתלטיקו מדריד.

הוא החל את הקריירה המקצוענית שלו בריאל סוסיאדד בשנת 2009, וכבר בעונתו הראשונה זכה עם הקבוצה בליגת המשנה הספרדית ועלה איתה ללה ליגה. לאחר חמש עונות במדי סוסיאדד עבר גריזמן לאתלטיקו מדריד תמורת 30 מיליון אירו. בסוסיאדד שיחק גריזמן לרוב כקיצוני, אולם באתלטיקו תפקד בעמדות התקפה מגוונות, ובעיקר במרכז ההתקפה, והפך במהרה לחלק מרכזי בקבוצה. בעונת הבכורה שלו בקבוצה שבר את שיא השערים לעונה ראשונה של שחקן באתלטיקו, ונבחר לנבחרת הלה ליגה לעונת 2014/2015. נבחר ב-2016 לשחקן המצטיין בלה ליגה. באותה שנה הגיע גריזמן למקום השלישי בפרסי כדור הזהב וThe Best. בעונת 2017/2018 הוביל את אתלטיקו לזכייה בליגה האירופית. בסוף עונת 2018/2019 הודיע על עזיבתו מאתלטיקו מדריד וב-12 ביולי 2019 חתם בברצלונה. באוגוסט 2021 חזר לאתלטיקו מדריד בהשאלה ובאוקטובר 2022 חתם בה על חוזה קבוע.

גריזמן ייצג את מגוון הנבחרות הצעירות של צרפת, והוביל את צרפת לזכייה באליפות אירופה עד גיל 19 בשנת 2010. בשנת 2014 הופיע לראשונה במדי נבחרת צרפת הבוגרת, ושיחק במדיה במונדיאל 2014. ביורו 2016, צרפת, מארחת הטורניר, סיימה כסגנית, כאשר הוא זוכה בפרס השחקן המצטיין של הטורניר והיה למלך השערים. במונדיאל 2018 היה שותף בכיר לזכייה בתואר, תוך כיבוש ארבעה שערים ובישול שניים, זכייה בכדור הארד ובחירה בו כשחקן המצטיין במשחק הגמר.

ראשית חייו
----------

נולד במאקון שבחבל בורגון-פראנש-קונטה בצרפת למשפחה נוצרית-קתולית. אביו, אלן, ממוצא גרמני (ולכן שם המשפחה בגרמנית) היה חבר מועצת העיר. אמו, איזבל, ממוצא פורטוגזי, הייתה מנהלת משק הניקיון בבית חולים. סבו של גריזמן מצד אמו, אמארו לופס, היה כדורגלן ששיחק בקבוצת פאסוס די פריירה. אמארו וקרולינה לופס, סבו וסבתו, הגיעו לצרפת ב-1957 על מנת לעבוד בבנייה. אמארו נפטר כשנה לאחר לידתו. בילדותו בילה לעיתים קרובות בפאסוס די פריירה, פורטוגל, במהלך חופשות החגים.

בגיל צעיר החל לשחק בקבוצה המקומית מעיר הולדתו מאקון. הוא התקשה להתקבל לקבוצות צרפתיות בכירות, עד שב-2005 שותף במשחק ידידות בין קבוצת נערים של מונפלייה, במדיה נבחן, לפריז סן-ז'רמן. גריזמן צד את עיניהם של סקאוטים מריאל סוסיאדד הספרדית שהזמינה אותו להתאמן ולהיבחן בסן סבסטיאן. לאחר אישור הוריו של גריזמן בן ה-14 הוא חתם על חוזה-נוער בקבוצת הכדורגל הבסקית.

קריירת מועדונים
---------------

### ריאל סוסיאדד

גריזמן במדי ריאל סוסיאדד בשנת 2012
כאשר הגיע לריאל סוסיאדד, בגיל 14, סוכם יחד עם הוריו כי ימשיך ללמוד במערכת החינוך הצרפתית. בכל בוקר היה נוסע מעבר לגבול, ולומד בבית ספר בעיר באיון. בערב היה חוזר לסן סבסטיאן ומתאמן יחד עם סוסיאדד.
לאחר ארבע שנים באקדמיית הנוער של סוסיאדד, שיחק לראשונה במדי הקבוצה הבוגרת במסגרת משחקי קדם עונת 2009/2010. בקמפיין זה כבש חמישה שערים בארבעה משחקים. עקב פציעת אמונל אגירצ'ה, החליט המאמן האורוגוואי מרטין לסרטה לתת לו הזדמנות ולשלב אותו בהרכב הקבוצה הראשונה (דבר שאינו נפוץ, שכן בדרך כלל שחקנים עוברים קודם כל בקבוצת המילואים).

ב-2 בספטמבר 2009 ערך גריזמן את הופעת הבכורה שלו במשחק תחרותי, כאשר נכנס כמחליף בדקה ה-77, בהפסד 0–2 לראיו ואיקאנו, במסגרת גביע המלך הספרדי. ארבעה ימים לאחר מכן ערך את הופעת הבכורה שלו במסגרת הליגה הספרדית השנייה, כמחליף, בתיקו המאופס מול ריאל מורסיה. ב-27 בספטמבר פתח לראשונה בהרכב, וכבש את שער הבכורה שלו במדי הבוגרים של הבסקים, בניצחון 0–2 על וסקה. שבועיים לאחר מכן כבש גריזמן בניצחון 0–2 על סלמנקה. בנובמבר 2009 כבש בשני משחקי ליגה רצופים: בהפסד 1–5 להרקולס, ואת השער היחיד במשחק, בניצחון על רקראטיבו ולבה. בהמשך העונה היה שחקן הרכב בסוסיאדד, וכבש שני שערי ליגה נוספים, בניצחונות על קדיס ועל נומנסיה. בסיום העונה העפילה סוסיאדד ללה ליגה, לאחר שסיימה כאלופת הליגה הספרדית השנייה. ב-8 באפריל 2010 חתם בסוסיאדד על חוזה מקצועני ראשון, לחמש שנים. בחוזה נקבע סעיף שחרור של 30 מיליון אירו.

גריזמן ערך את הופעת הבכורה שלו בלה ליגה ב-29 באוגוסט 2010, במשחק פתיחת עונת 2010/2011, בו ניצחה סוסיאדד 0–1 את ויאריאל. לאחר המשחק תיאר גריזמן את הסיטואציה כ"הגשמת חלום ילדות". ב-18 בספטמבר בישל את שער השוויון, שכבש ראול טאמודו, במשחק שהסתיים בהפסד 1–2 לריאל מדריד, כאשר את שער הניצחון כבש כריסטיאנו רונאלדו. ב-25 באוקטובר כבש את שער הבכורה בלה ליגה, בניצחון 0–3 על דפורטיבו לה קורוניה. הוא חגג את השער כאשר נכנס לרכב הפרסומת בחונה בשולי המגרש. שבוע לאחר מכן כבש את השער הראשון בניצחון 1–2 על מאלגה. בנובמבר 2010 כבש את השער היחיד של קבוצתו, בהפסד 1–2 להרקולס. במשחק השני של קבוצתו בשנת 2011, כבש גריזמן בניצחון 4–0 על חטאפה. לאחר תשעה משחקים בהם לא כבש, הבקיע במרץ 2011, בהפסד 1–2 לראסינג סנטנדר.

לאחר שלא שיחק במשחק פתיחת עונת 2011/2012, כבש שבועיים לאחר מכן את שער השוויון, בתיקו 2–2 מול אלופת ספרד ברצלונה. בעונה שלאחר מכן כבש עשרה שערים ב-32 משחקי ליגה. במשחק סיום העונה כבש את השער היחיד במשחק, בניצחון על דפורטיבו לה קורוניה, שהבטיח את העפלת סוסיאדד לפלייאוף ליגת האלופות, לראשונה מאז עונת 2003/2004. משחק זה גם חתם את ירידת הליגה של דפורטיבו.

ב-20 באוגוסט 2013 הבקיע גריזמן שער בחצי מספרת מול קבוצת ליון הצרפתית, אותה אהד בילדותו, במוקדמות ליגת האלופות. בסיכום שני המשחקים גברה סוסיאדד 0–4 על ליון, והעפילה לליגת האלופות. שער חשוב נוסף שלו באותה עונה הגיע בינואר 2014, בניצחון 0–2 על אתלטיק בילבאו, בדרבי הבסקי שהתקיים באצטדיון אנואטה, במסגרת הלה ליגה. שער זה היה גם כן במספרת. ב-16 במרץ 2013 הבקיע שער בניצחון 1–4 על ריאל ואיאדוליד.

### אתלטיקו מדריד

גריזמן עם אתלטיקו בשנת 2017
ב-26 ביולי 2014 סוכמה העברתו של גריזמן לאתלטיקו מדריד. הקבוצה מבירת ספרד שילמה תמורתו 30 מיליון אירו לסוסיאדד.

גריזמן ערך את הופעת הבכורה באתלטיקו במשחק הראשון של הסופר קאפ הספרדי, בתיקו 1–1 בדרבי של מדריד. ב-17 בספטמבר כבש את שער הבכורה במדי אתלטיקו, במסגרת שלב הבתים של ליגת האלופות, בהפסד 2–3 לאולימפיאקוס. ב-1 בנובמבר גריזמן כבש צמד בניצחון 2–4 על קורדובה. אלו היו שעריו הראשונים בליגה במדי אתלטיקו. ב-21 בדצמבר כבש את השלושער הראשון שלו במדי אתלטיקו, בניצחון הליגה 1–4 על אתלטיק בילבאו. אף על פי ששיחק רק שלושה משחקי ליגה מתוך חמישה של אתלטיקו בחודש ינואר 2015, נבחר גריזמן לשחקן המצטיין לחודש זה בלה ליגה.

ב-25 באפריל 2015 כבש גריזמן צמד בניצחון 0–3 על אלצ'ה. בכך הגיע ל-22 שערי ליגה, דבר שמיקם אותו במקום השלישי בטבלת מלכי השערים לעונה זו, יחד עם ניימאר. בנוסף, עקף גריזמן את קארים בנזמה בתור הצרפתי שכובש את מספר השערים הרב ביותר בליגה הספרדית. בסיום אותה עונה היה שחקן אתלטיקו היחיד שנכנס לנבחרת העונה בליגה הספרדית, כאשר חלק את החלק ההתקפי יחד עם ליונל מסי וכריסטיאנו רונאלדו. בסיכום עונתו הראשונה באתלטיקו מדריד, סיימה הקבוצה במקום השלישי בליגה הספרדית, והודחה בליגת האלופות ברבע הגמר נגד היריבה העירונית, ריאל מדריד.

ב-22 באוגוסט 2015 כבש גריזמן את השער היחיד, בניצחון על לאס פאלמס, במשחק פתיחת עונת 2015/2016. ב-15 בספטמבר כבש את שני השערים בניצחון על גלטסראי, במסגרת שלב הבתים של ליגת האלופות. שבועיים לאחר מכן שחזר את ההישג, וכבש צמד פעם נוספת, נגד חטאפה. ניצחון זה מיקם את אתלטיקו במקום הראשון בליגה. ב-18 באוקטובר חזר לאצטדיון אנואטה, מול ריאל סוסיאדד, הפעם כשחקן אתלטיקו. במשחק זה כבש כאשר חלף על פני כחצי מגרש, והקפיץ מעל השוער חרונימו רולי. הוא לא חגג את כיבוש השער.

ב-27 בפברואר 2016 כבש את השער היחיד בניצחון קבוצתו על ריאל מדריד, בדרבי של מדריד. ב-13 באפריל כבש צמד מול ברצלונה, במשחק הגומלין של רבע גמר ליגת האלופות, ובכך הבטיח את העפלת קבוצתו לשלב הבא. ב-3 במאי הוא כבש במשחק הגומלין של חצי גמר ליגת האלופות, מול באיירן מינכן, באליאנץ ארנה. במשחק זה הפסידה אתלטיקו 1–2, אך עלתה לגמר עקב יתרון שערי חוץ. בגמר ליגת האלופות, מול ריאל מדריד, החטיא גריזמן בעיטת עונשין בדקה ה-47. המשחק תם בתוצאת שוויון 1–1, ולאחר תוספת זמן ניגשו שתי הקבוצות לדו-קרב בעיטות עונשין, בו הפסידה אתלטיקו 3–5.

ב-23 ביוני 2016 האריך את חוזהו באתלטיקו מדריד עד שנת 2021, סעיף שחרורו עלה ל-100 מיליון אירו. ב-24 באוקטובר, בטקס פרסי השנה של הליגה הספרדית, זכה בשני פרסים, פרס חביב הקהל ופרס השחקן המצטיין בלה ליגה. נוסף אליו, זכו גם חבריו לקבוצה יאן אובלק, דייגו גודין ודייגו סימאונה בפרסים.

ב-1 בנובמבר כבש צמד בניצחון 1–2 על רוסטוב, בשלב הבתים של ליגת האלופות, וקבע את העפלת אתלטיקו לשלב שמינית הגמר. לאחר עונה נוספת חסרת תארים, הודיע בריאיון לטלוויזיה הצרפתית כי "60% שאשחק במנצ'סטר יונייטד בעונה הבאה", אולם החליט שלא לעזוב את אתלטיקו עקב חרם העברות שהוטל עליה על ידי פיפ"א.

ב-19 באוגוסט 2017 ספג את הכרטיס האדום הראשון בקריירה שלו, במשחק פתיחת עונת 2017/2018 מול ז'ירונה, והורחק לשני משחקים. הוא נבחר לשחקן חודש פברואר 2018 בלה ליגה, לאחר שכבש שמונה שערים ובישל שניים בחודש זה, כולל כיבוש של שבעה שערים בארבעה ימים: שלושער מול סביליה ורביעייה מול לגאנס. בחצי גמר עונת 2017/2018, הליגה האירופית, מול ארסנל, כבש גריזמן במשחק הראשון, בישל לדייגו קוסטה במשחק השני, וסייע להעפלת קבוצתו לגמר. במשחק הגמר, שנערך בפארק אולימפיק ליון, ניצחה אתלטיקו את מרסיי 0–3, תוך כיבוש צמד של גריזמן.

לאחר חודשים של שמועות על מעבר אפשרי לברצלונה, האריך את חוזהו באתלטיקו עד 2023, ימים לאחר שדחה את המעבר לקאמפ נואו. לאחר הארכת החוזה כתב גריזמן ברשת החברתית טוויטר: "האוהדים שלי, הקבוצה שלי, הבית שלי!", בספרדית, צרפתית ואנגלית, בצירוף סרטון שלו הולך ברחובות מדריד.

לאחר עונת 2018/2019 הודיע גריזמן על עזיבת אתלטיקו מדריד. את שערו האחרון בקבוצה כבש במשחק הידידות מול בית"ר ירושלים באצטדיון טדי בהפסד 1–2.

### ברצלונה

ב-12 ביולי 2019 חתם באלופת הליגה הספרדית ברצלונה לחמש שנים, לאחר שברצלונה שילמה את סעיף השחרור שלו מאתלטיקו מדריד השווה ל-120 מיליון אירו, וקיבל את חולצה מספר 17. ערך את הופעת הבכורה שלו נגד צ'לסי במשחק ידידות. הוא כבש את שערו הראשון במשחק ההכנה ב-10 באוגוסט 2019 מול נאפולי. גריזמן ערך את הופעת הבכורה הרשמית שלו ב-16 באוגוסט בהפסד 0–1 לאתלטיק בילבאו במחזור הראשון. במחזור השני כבש צמד ובישל עוד שער בניצחון על ריאל בטיס 2–5.

### חזרה לאתלטיקו מדריד

ב-31 באוגוסט 2021 חזר בהשאלה עם אופציית רכישה לאתלטיקו מדריד תמורת עשרה מיליון אירו. ב-10 באוקטובר 2022 מימשה אתלטיקו מדריד את אופציית הרכישה של גריזמן תמורת 20 מיליון אירו, והוא חתם על חוזה עד 30 ביוני 2026. הוא סיים את עונת 2022/2023 כמלך השערים של הקבוצה ומלך הבישולים של הליגה, השחקן היחיד בלה ליגה שסיים את העונה עם מספרים כפולים בשתי הקטגוריות.

ב-10 בינואר 2024 כבש בדרבי בחצי גמר הסופר קופה הספרדי ושבר את שיא השערים בכל הזמנים באתלטיקו מדריד.

נבחרת לאומית
------------

### נבחרות צעירות

גריזמן במדי נבחרת צרפת, 2017
עקב כך ששיחק בספרד, מאמני נבחרות הנוער של צרפת נטו שלא לשים לב לגריזמן. לאחר הפריצה עם ריאל סוסיאדד זומן לראשונה לנבחרת צרפת עד גיל 19, ב-23 בפברואר 2010, לצמד משחקי הידידות מול אוקראינה. ב-2 במרץ ערך את הופעת הבכורה במדי צרפת עד גיל 19, בתיקו 0–0 מול אוקראינה. במשחק השני, כבש גריזמן את שער הניצחון בדקה ה-88, במשחק שהסתיים בתוצאה 1–2 לזכות צרפת.

ב-7 ביוני 2010 זומן לסגל צרפת עד גיל 19 לקראת אליפות אירופה עד גיל 19. בטורניר, בו זכתה צרפת, כבש שני שערים ובישל אחד. הוא נבחר לקבוצת הטורניר. ב-28 בספטמבר זומן לנבחרת צרפת עד גיל 20, לצמד משחקי הידידות מול פורטוגל, ומול קבוצת המילואים של המועדון האיטלקי יובנטוס, אולם לא שיחק במשחקים אלו עקב פציעה בירך במהלך אימון. על אף שעדיין היה רשאי לשחק בנבחרת עד גיל 20, זומן בחודש שלאחר מכן לסגל נבחרת צרפת עד גיל 21. הוא ערך את הופעת הבכורה בצרפת עד גיל 21 כאשר נכנס כמחליף לגבריאל אוברטן, במשחק שהסתיים בהפסד 0–1 לרוסיה.

לאחר שהופיע בשני משחקי הנבחרת עד גיל 21, חזר גריזמן לנבחרת עד גיל 20, ושיחק את משחקו הראשון בנבחרת זו בניצחון 2–1 על אנגליה. במשחק זה בישל לקלמאן גרנייה את שער השוויון. ביוני 2011 זומן לסגל הנבחרת לקראת גביע העולם עד גיל 20. בטורניר זה, בו הגיעה צרפת עד לשלב חצי הגמר, כבש גריזמן את שער הניצחון במשחק נגד אקוודור, בשלב שמינית הגמר.

גריזמן השתתף בפלייאוף ההעפלה לאליפות אירופה עד גיל 21 בשנת 2013. במשחק הראשון ניצחו הצרפתים ובשני הפסידו והודחו. בדיעבד, התגלה כי גריזמן, יחד עם ארבעה שחקנים נוספים, יצא לבלות בפריז במהלך מחנה האימונים של הנבחרת בלה האבר, בלילה בין שני משחקי הפלייאוף. התאחדות הכדורגל הצרפתית השעתה את השחקנים מנבחרות צרפת למשך 14 חודשים.

### נבחרת בוגרת

ב-27 בפברואר 2014 זומן לראשונה לסגל נבחרת צרפת הבוגרת על ידי המאמן דידייה דשאן, לקראת משחק ידידות מול הולנד, שנערך בסטאד דה פראנס. הוא ערך את הופעת הבכורה שלו במשחק זה, ב-5 במרץ, כאשר פתח בהרכב ושיחק 68 דקות, בניצחון צרפת 2–0.

#### מונדיאל 2014

ב-13 במאי 2014 זומן לסגל נבחרת צרפת למונדיאל 2014. ב-1 ביוני כבש את שער הבכורה שלו במדים הלאומיים, במשחק ידידות מול פרגוואי, שהתקיים באליאנץ ריביירה. הוא כבש צמד במשחק ההכנה האחרון לפני המונדיאל, כאשר נכנס כמחליף במקום אוליבייה ז'ירו, בניצחון 8–0 על ג'מייקה.

הוא פתח בהרכב במשחק הראשון של צרפת במונדיאל, כאשר החליף באגף השמאלי את פרנק ריברי הפצוע. המשחק הסתיים בניצחון 0–3 על הונדורס. במשחק שמינית הגמר, לחץ שהפעיל גריזמן על ג'וזף יובו הביא לשער עצמי של הקפטן הניגרי בדקה ה-92, ולניצחון 0–2 של הצרפתים על ניגריה. לבסוף, הודחה צרפת בשלב רבע הגמר, על ידי הזוכה בגביע, גרמניה.

#### יורו 2016

ביורו 2016, שנערך בצרפת, פתח גריזמן במשחק פתיחת הטורניר, בניצחון 1–2 על רומניה. במשחק הבא פתח על הספסל, ועלה כמחליף מול אלבניה. הוא כבש את השער הראשון במשחק בנגיחה בדקה ה-90. בשמינית הגמר כבש צמד בשלוש דקות, וקבע מהפך שהביא לניצחון צרפת על אירלנד. ברבע הגמר בישל לפול פוגבה ולדימיטרי פאייה, לפני שכבש בעצמו, בניצחון 2–5 על איסלנד. בחצי הגמר כבש צמד והעלה את נבחרתו לגמר יורו 2016, בפעם הראשונה מאז יורו 2000, תוך ניצחון 0–2 על גרמניה. במשחק הגמר הפסידה צרפת 0–1 לפורטוגל, לאחר הארכה.

בטורניר זה זכה גריזמן בתואר שחקן הטורניר. בנוסף, זכה גם בנעל הזהב, לאחר שסיים כמלך שערי הטורניר, עם שישה שערים. כמו כן, נכלל בנבחרת הטורניר.

#### מונדיאל 2018

גריזמן מחזיק את גביע העולם בכדורגל
ב-17 במאי 2018 זומן גריזמן לסגל נבחרת צרפת למונדיאל 2018, שנערך ברוסיה. במשחק הראשון של צרפת בטורניר, מול אוסטרליה, ספג גריזמן עבירה ברחבת ה-16, שהובילה לפסיקת השופט לבעיטת עונשין לזכות צרפת. היה זה השימוש הראשון בטכנולוגיית VAR במשחקי גביע העולם בכדורגל. במשחק זה ניצחה צרפת 1–2. בשמינית הגמר כבש גריזמן, פעם נוספת בפנדל, בניצחון צרפת 3–4 את ארגנטינה.

ברבע הגמר, מול אורוגוואי, בישל את השער הראשון במשחק לרפאל וראן, מכדור חופשי שהגביה לרחבה. לאחר מכן כבש בעצמו, כאשר בעט מחוץ לרחבת העונשין, והכדור נכנס לרשת עקב טעות של השוער פרננדו מוסלרה. במשחק חצי הגמר, שנערך באצטדיון קרסטובסקי, סנקט פטרבורג, מול בלגיה, בישל את השער היחיד במשחק, מבעיטת קרן, לנגיחה של סמואל אומטיטי.

בגמר מונדיאל 2018, מול קרואטיה, היה מעורב בשלושת השערים הראשונים של נבחרתו, והביא לזכייה שנייה של צרפת במונדיאל, לאחר ניצחון 2–4. את השער הראשון לזכות צרפת כבש מריו מנדז'וקיץ' כשער עצמי, לאחר שהרים כדור מבעיטה חופשית לעבר השער. בדקה ה-38 כבש מפנדל, לאחר נגיעת יד בתוך הרחבה של איוואן פרישיץ'. בדקה ה-59 כבש פול פוגבה את השער השלישי לזכות צרפת, שהגיע כתוצאה מכדור שנמסר אליו מרגליו של גריזמן. לאחר המשחק נבחר גריזמן לשחקן המצטיין של הגמר. בנוסף, זכה בנעל הכסף של הטורניר, לאחר שכבש ארבעה שערים ובישל שניים, ובכדור הארד.

#### 2021

ב-7 בספטמבר 2021 כבש גריזמן צמד שערים בניצחון נבחרתו 0–2 על פינלנד במסגרת מוקדמות מונדיאל 2022, ובכך השתווה למספר השערים במדים הלאומיים שכבש מישל פלאטיני. באותה שנה גם היה שותף לזכייה בליגת האומות לאחר ניצחון במשחק הגמר 1–2 על נבחרת ספרד.

נכלל בסגל נבחרת צרפת בטורניר מונדיאל 2022.

סגנון משחק
----------

ראש הצוות הטכני של אופ"א, לואן לופסקו, אשר הוביל את פאנל התצפית הטכני שבחר בגריזמן לשחקן המצטיין של יורו 2016, אמר על השחקן: "הוא עובד קשה עבור נבחרתו, בעל טכניקה, ראיית משחק רחבה ויכולת סיום", ומיתג אותו כ"איום לכל קבוצה אשר ישחק נגדה". חלוץ שמאלי מהיר, מודרני ומגוון, בעל ראייה לעבר שער היריבה, גריזמן תואר כ"שחקן קבוצתי". הוא מסוגל לתפקד בעמדות התקפה רבות, בקו ההתקפי הקדמי ומאחוריו, הודות למיומנויות הטכניות שלו ויכולתו לדלג בין עמדות הקישור לעמדות ההתקפה, תוך הבקעת מספר גבוה של שערים. במהלך הקריירה שלו שיחק גריזמן בעמדות שונות: החלוץ המרכזי, חלוץ שני, קשר התקפי, קיצוני וקשר אגף. גריזמן בעל דיוק בסיומות, הן מתוך והן מחוץ לרחבה, כאשר מסוגל לבעוט בשתי רגליו. כמו כן, לגריזמן משחק ראש מצוין, למרות גובהו הנמוך יחסית.

בנוסף ליכולתו לכבוש וליצר מצבים, גריזמן צבר שבחים לא פעם על קצב משחקו, תנועה התקפית, חוש מיקום והתמצאות במגרש. יכולת פירוש המשחק, בשילוב עם קצב, ניידות ואנרגיה, מאפשרים לו ליצור התקפות אפקטיביות ולגבור על הגנות. בנוסף, גריזמן ידוע כבועט פנדלים מדויק.[דרוש מקור]

מדיה וחסות
----------

לגריזמן חוזה חסות עם חברת הלבשת והנעלת הספורט הגרמנית פומה, והוא משתתף בפרסומות לחברה. הוא אף שילב את "חגיגת הפלאפון" שלו בפרסומת לחברה בשנת 2016. פומה עיצבה נעלי כדורגל עבור גריזמן: 'PUMA Future 18.1 "Grizi"', וחשפה אותן בדצמבר 2017.

גריזמן השתתף בסדרת משחקי הווידאו FIFA, מבית EA Sports: הוא הופיע על הכריכה של FIFA 16 בצרפת, לצד ליונל מסי. לפני יורו 2016 השתתף בפרסומת לאוזניות של חברת ביטס אלקטרוניקס, לצד הארי קיין, מריו גצה וססק פברגאס.

גריזמן משמש פרזנטור של מותגי הד אנד שולדרס וג'ילט, והשתתף במספר פרסומות טלוויזיוניות למותגים אלו. בשנת 2017 שימש פרזנטור של מותג הפלאפונים הסיני וואווי, כאשר הופיע בקמפיין קידום הסמארטפון P10.

בשנת 2019 יצא אודותיו הסרט התיעודי "Antoine Griezmann: The Making of a Legend" (אנ'). הסרט בוים על ידי אלכס דל, והיה זמין בנטפליקס עד לשנת 2023.

ריקוד מתוך קליפ השיר "(Logobitombo (Corde à sauter" הפך למזוהה עם גריזמן, עקב כך שהשתמש בו כחגיגה לשעריו.

חיים אישיים
-----------

מאז 2011 מנהל גריזמן מערכת יחסים עם אריקה צ'ופרנה, ילידת החלק הספרדי של ארץ הבסקים. הזוג נישא ב-15 ביוני 2017. בתם הבכורה מיה נולדה ב-8 באפריל 2016, ב-8 באפריל 2019 נולד בנם השני אמארו וב-8 באפריל 2021 נולדה בתם השלישית אלבה. הוא נוצרי קתולי.

אחותו, מאוד, היא ניצולת המצור בתיאטרון בטאקלאן, שקרה כחלק מפיגועי נובמבר 2015 בפריז. גריזמן עצמו השתתף באותו ערב במשחק מול גרמניה, שהתקיים בסטאד דה פראנס, אשר היה גם כן אתר פיגוע באותו ערב. אחיו, תאו, כדורגלן חובב בקבוצת ספורטינג מאקון, וב-2015 הקים מותג ספורט פרטי בשם GZ.

ב-17 בדצמבר 2017 עורר מחלוקת כאשר שיתף ברשתות החברתיות תמונה שלו לבוש במדי הארלם גלובטרוטרס. בתמונה נצבע עורו בגוון כהה, ונחבשה על ראשו פאת אפרו. לאחר ביקורות, מיהר למחוק את התמונה ופרסם התנצלות.

גריזמן מזדהה עם התרבות והמנטליות של אורוגוואי. בתקופתו בריאל סוסיאדד שיחק עם החלוץ האורוגוואי קרלוס בואנו, תחת המאמן מרטין לסרטה, אורוגוואי גם הוא. גריזמן נוהג לשתות מאטה. הוא מגדיר עצמו חבר קרוב של דייגו גודין וחוסה מריה חימנס, איתם שיחק באתלטיקו מדריד.

תארים
-----

### קבוצתיים

ריאל סוסיאדד
* ליגת המשנה בספרד: 2009/2010

אתלטיקו מדריד
* הסופר קאפ הספרדי: 2014
* הליגה האירופית: 2017/2018
* הסופר קאפ האירופי: 2018

ברצלונה
* גביע המלך הספרדי: 2020/2021

נבחרת צרפת
* גביע העולם בכדורגל: 2018
* ליגת האומות: 2020/2021
* אליפות אירופה עד גיל 19: 2010

### אישיים

* נבחרת הטורניר של אליפות אירופה עד גיל 19: 2010
* שחקן העונה בלה ליגה: 2015/2016
* שחקן החודש בלה ליגה - ינואר 2015, אפריל 2015, ספטמבר 2016, מרץ 2017, פברואר 2018, דצמבר 2018, מרץ 2023, נובמבר 2023
* קבוצת העונה בלה ליגה - 2014/2015
* שחקן השנה באירופה של עיתון 'Onze d'Or' - עונת 2014/2015
* קבוצת העונה בלה ליגה מטעם אופ"א - 2015/2016
* השחקן הצרפתי הטוב ביותר שמשחק בחוץ לארץ מטעם 'UNFP' - שנת 2016
* קבוצת העונה בליגת האלופות - 2015/2016, 2016/2017
* קבוצת העונה בליגה האירופית - 2017/2018
* השחקן המצטיין ביורו 2016
* נעל הזהב ביורו 2016
* קבוצת הטורניר ביורו 2016
* נבחרת השנה של אופ"א - 2016
* כדורגלן השנה בצרפת מטעם פראנס פוטבול - 2016
* חביב הקהל בלה ליגה - 2016
* נעל הכסף - מונדיאל 2018
* כדור הארד - מונדיאל 2018
* השחקן המצטיין בגמר מונדיאל 2018
* שחקן השנה בלה ליגה של עיתון האס עונת 2022/2023

קישורים חיצוניים
----------------

ויקישיתוף מדיה וקבצים בנושא **אנטואן גריזמן** בוויקישיתוף
* אנטואן גריזמן, ברשת החברתית פייסבוק
* אנטואן גריזמן, ברשת החברתית אקס (טוויטר)
* אנטואן גריזמן, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN
* אנטואן גריזמן, באתר הרשמי של אתלטיקו מדריד
* מערכת וואלה! ספורט‏, גריזמן קסם: אנטואן גריזמן, התקווה החדשה של נבחרת צרפת, באתר וואלה!‏, 8 ביוני 2014
* אתר למנויים בלבד עוזי דן, החלוץ הלוהט במדריד לא מגיע מריאל, באתר הארץ, 22 באפריל 2015

הערות שוליים
------------

1. ↑  Antoine Griezmann. *FC Barcelona*
2. ↑  Hercules 5–1 Real Sociedad, ESPN
3. ↑  Real Sociedad 1–0 Recreativo Huelva, ESPN
4. ↑  מערכת וואלה! ספורט‏, ספרד: סוסיאדד ולבאנטה עלו ליגה, באתר וואלה!‏, 13 ביוני 2010
5. ↑  מערכת וואלה! ספורט‏, ספרד: ריאל מדריד ניצחה את סוסיאדד 1:2, באתר וואלה!‏, 18 בספטמבר 2010
6. ↑  Sociedad 2-0 Deportivo Antoine Griezmann Introduces The Front Seat Celebration, Youtube
7. ↑  Sociedad prosper at Malaga, ESPN
8. ↑  פלייאוף האלופות: 1:1 בין פ.ס.וו למילאן, סלטיק הובכה, באתר וואלה!‏, 20 באוגוסט 2013
9. ↑  תומר יצחק‏, נבחרת המחזור באירופה: יהלומים לנצח, באתר וואלה!‏, 18 במרץ 2013
10. ↑  תמורת 30 מיליון יורו: גריזמן באתלטיקו מדריד, באתר ערוץ הספורט, 26 ביולי 2014
11. ↑  אתלטיקו מדריד רכשה את אנטואן גריזמן, באתר וואלה!‏, 28 ביולי 2014
12. ↑  שער בכורה לחאמס, 1:1 בין ריאל לאתלטיקו, באתר ONE‏, 20 באוגוסט 2014
13. ↑  ynet ספורט, צ'מפיונס: חמישייה לריאל, אולימפיאקוס הדהימה את אתלטיקו, באתר ynet, 16 בספטמבר 2014
14. ↑  The 2014/15 Liga BBVA Ideal XI(הקישור אינו פעיל, 17.6.2021), אתר הלה ליגה
15. ↑  SAntoine Griezmann superb as Atletico Madrid beat Getafe, go top of La Liga, ESPN
16. ↑  צפו בשער הענק של גריזמן בניצחון אתלטיקו, באתר ONE‏, 18 באוקטובר 2015
17. ↑  העיר שלה: צפו ב-0:1 של אתלטיקו על ריאל בדרבי, באתר ONE‏, 27 בפברואר 2016
18. ↑  ynet ספורט, אתלטיקו קשה: ברצלונה הפסידה 2:0 והודחה, באתר ynet, 13 באפריל 2016
19. ↑  אתלטיקו מדריד עלתה לגמר ליגת האלופות אחרי הפסד 2:1 לבאיירן מינכן, באתר וואלה!‏, 3 במאי 2016
20. ↑  ריאל מדריד זכתה בליגת האלופות אחרי ניצחון על אתלטיקו מדריד בפנדלים, באתר וואלה!‏, 29 במאי 2016
21. ↑  גריזמן: "60% שאשחק ביונייטד בעונה הבאה", באתר ערוץ הספורט, 22 במאי 2017
22. ↑  חרם העברות הוטל על ריאל ואתלטיקו מדריד, באתר ONE‏, 14 בינואר 2016
23. ↑  אתלטיקו הביסה 2:5 את סביליה, שלושער לגריזמן, באתר ONE‏, 25 בפברואר 2018
24. ↑  ספרד: אנטואן גריזמן כבש רביעייה ב-0:4 של אתלטיקו מול לגאנס, באתר וואלה!‏, 1 במרץ 2018
25. ↑  גריזמן האריך חוזה עד 2023, למאר חתם, באתר ערוץ הספורט, 19 ביוני 2018
26. ↑  אתר למנויים בלבד Telegraph Sport, ‏Antoine Griezmann confirms he's staying put at Atletico Madrid, The Telegraph, 14 June 2018
27. ↑  רשמי: ברצלונה הודיעה על החתמתו של אנטואן גריזמן, באתר ערוץ הספורט, 12 ביולי 2019
28. ↑  מערכת ONE, טירוף: גריזמן עזב את ברצלונה וחזר לאתלטיקו, באתר ONE, ‏1 בספטמבר 2021
29. ↑  הצהרת כוונות: צרפת מחצה 0:8 את ג'מייקה, באתר ONE‏, 8 ביוני 2014
30. ↑  מונדיאל 2014: צרפת חגגה 0:3 על הונדורס, באתר וואלה!‏, 15 ביוני 2014
31. ↑  צרפת ניצחה 0:2 את ניגריה ועלתה לרבע הגמר, באתר וואלה!‏, 30 ביוני 2014
32. ↑  גרמניה עלתה לחצי גמר המונדיאל עם 0:1 על צרפת, באתר וואלה!‏, 4 ביולי 2014
33. ↑  יורו 2016: 1:2 דרמטי לנבחרת צרפת על נבחרת רומניה, באתר וואלה!‏, 10 ביוני 2016
34. ↑  יורו 2016: צרפת ניצחה את אלבניה 0:2 ועלתה לשמינית הגמר, באתר וואלה!‏, 15 ביוני 2016
35. ↑  Griezmann helps France fight back to oust Ireland, באתר אופ"א
36. ↑  Slick France end Iceland saga, באתר אופ"א
37. ↑  Griezmann double takes France through to final, באתר אופ"א
38. ↑  צרפת נגד אוסטרליה, באתר כאן - תאגיד השידור הישראלי
39. ↑  צרפת נגד ארגנטינה, באתר כאן - תאגיד השידור הישראלי
40. ↑  צרפת נגד אורוגוואי, באתר כאן - תאגיד השידור הישראלי
41. ↑  צרפת נגד בלגיה, באתר כאן - תאגיד השידור הישראלי
42. ↑  צרפת נגד קרואטיה, באתר כאן - תאגיד השידור הישראלי
43. ↑  עשו היסטוריה: ממפיס השתווה לקרויף, גריזמן לפלאטיני, באתר וואלה!‏, 8 בספטמבר 2021
44. ↑  Squad Announcement בחשבון הטוויטר הרשמי של נבחרת צרפת, 9 בנובמבר 2022 (באנגלית)
45. ↑  FUTURE 18.1 NETFIT Grizi, באתר הרשמי של פומה
46. ↑  סרטון הקליפ, באתר יוטיוב
47. ↑  אתר למנויים בלבד Telegraph Sport, ‏Antoine Griezmann deletes 'blacked up' fancy dress picture after being branded racist, The Telegraph, 17 December 2017
48. ↑  אסי ממן, ‏משבר זהות: אנטואן גריזמן מאוהב באורוגוואי, באתר ONE‏, 6 ביולי 2018

| כדורגלן השנה בצרפת |
| --- |
| 

|  |
| --- |
| 1959: סברוגליה • 1960: קופה • 1961: חנאן • 1962: לרון • 1963: דווי • 1964: ארטלזה • 1965: גונדה • 1966: גונדה • 1967: בוסקייה • 1968: בוסקייה • 1969: ראבלי • 1970: קרנוס • 1971: קרנוס • 1972: טרזור • 1973: ברטה • 1974: ברטה • 1975: גייו • 1976: פלאטיני • 1977: פלאטיני • 1978: פטי • 1979: בוסיס • 1980: לאריו • 1981: בוסיס • 1982: ז'ירס • 1983: ז'ירס • 1984: טיגנה • 1985: פרננדס • 1986: אמורוס • 1987: ז'ירס • 1988: פאיי • 1989: פאפן • 1990: בלאן • 1991: פאפן • 1992: רוש • 1993: ז'ינולה • 1994: לאמה • 1995: גראן • 1996: דשאן • 1997: תוראם • 1998: זידאן • 1999: וילטור • 2000: הנרי • 2001: ויירה • 2002: זידאן • 2003: הנרי • 2004: הנרי • 2005: הנרי • 2006: הנרי • 2007: ריברי • 2008: ריברי • 2009: גורקוף • 2010: נאסרי • 2011: בנזמה • 2012: בנזמה • 2013: ריברי • 2014: בנזמה • 2015: מטווידי • 2016: גריזמן • 2017: קאנטה • 2018: אמבפה • 2019: אמבפה • 2020: *לא חולק* • 2021: בנזמה |

 |

| **נבחרת צרפת – מונדיאל 2014** |
| --- |
| 1 לוריס • 
2 דבושי • 
3 אברה • 
4 וראן • 
5 סאקו • 
6 קבאי • 
7 קאבלה • 
8 ולבואנה • 
9 ז'ירו • 
10 בנזמה • 
11 גריזמן • 
12 מאבובה •
13 מנגאלה • 
14 מטווידי •
15 סאניה •
16 רופייה •
17 דין •
18 סיסוקו •
19 פוגבה •
20 רמי •
21 קוסיילני •
22 שניידרלין •
23 לנדרו •
מאמן: דשאן | צרפתצרפת |

| **נבחרת צרפת – יורו 2016 (מקום שני)** |
| --- |
| 1 לוריס • 
2 ז'אלה • 
3 אברה • 
4 ראמי • 
5 קאנטה • 
6 קבאי • 
7 גריזמן • 
8 פאייה • 
9 ז'ירו • 
10 ז'יניאק • 
11 מרסיאל • 
12 שניידרלין •
13 מנגאלה • 
14 מטווידי •
15 פוגבה •
16 מנדנדה •
17 דין •
18 סיסוקו •
19 סאניה •
20 קומאן •
21 קוסיילני •
22 אומטיטי •
23 קוסטיל •
מאמן: דשאן | צרפתצרפת |

| **נבחרת צרפת – מונדיאל 2018 (אלופת העולם)** |
| --- |
| 1 לוריס • 
2 פבאר • 
3 קימפמבה • 
4 וראן • 
5 אומטיטי • 
6 פוגבה • 
7 גריזמן • 
8 למאר • 
9 ז'ירו • 
10 אמבפה • 
11 דמבלה • 
12 טוליסו •
13 קאנטה • 
14 מטווידי •
15 אנזונזי •
16 מנדנדה •
17 ראמי •
18 פקיר •
19 סידיבה •
20 תובאן •
21 הרננדס •
22 מנדי •
23 אראולה •
מאמן: דשאן | צרפתצרפת |

| **נבחרת צרפת – יורו 2020** |
| --- |
| 1 לוריס • 
2 פבאר • 
3 קימפמבה • 
4 וראן • 
5 לאנגלה • 
6 פוגבה • 
7 גריזמן • 
8 למאר • 
9 ז'ירו • 
10 אמבפה • 
11 דמבלה • 
12 טוליסו •
13 קאנטה • 
14 רביו •
15 זומה •
16 מנדנדה •
17 סיסוקו •
18 דין •
19 בנזמה •
20 קומאן •
21 הרננדס •
22 בן ידר •
23 מניאן •
24 דובואה •
25 קונדה •
26 תוראם •
מאמן: דשאן | צרפתצרפת |

| **נבחרת צרפת – מונדיאל 2022 (מקום שני)** |
| --- |
| 1 לוריס • 
2 פבאר • 
3 דיסאסי • 
4 וראן • 
5 קונדה • 
6 גנדוזי • 
7 גריזמן • 
8 צ'ואמני • 
9 ז'ירו • 
10 אמבפה • 
11 דמבלה • 
12 קולו מואני •
13 פופאנה • 
14 רביו •
15 ורטו •
16 מנדנדה •
17 סאליבה •
18 אופאמקאנו •
19 בנזמה •
20 קומאן •
21 ל. הרננדס •
22 ת. הרננדס •
23 אראולה •
24 קונטה •
25 קמבינגה •
26 תוראם •
מאמן: דשאן | צרפתצרפת |

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 1579001847123
* BNE: XX5721304
* BnF: cb17149771r (data)
* CANTIC: a1954411x
* GND: 1201580161
* ISNI: 0000 0004 6342 3983
* LCCN: no2017167269
* MusicBrainz: 503d9abb-d7c0-4ba7-ba9a-3609897f17f2
* NDL: 001292056
* SUDOC: 203079035
* VIAF: 8656147270439935700004
* WorldCat: lccn-no2017167269

 |